CELEX: 32016D1988
Language: hu
Date: 2016-11-08 00:00:00
Title: A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról

15.11.2016   
            
            
               HU
            
            
               Az Európai Unió Hivatalos Lapja
            
            
               L 306/11
            
         A TANÁCS (EU) 2016/1988 VÉGREHAJTÁSI HATÁROZATA
   (2016. november 8.)
   az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2008/737/EK tanácsi határozat (2) alapján Olaszország felhatalmazást kapott arra, hogy eltérést alkalmazzon és 2010. december 31-ig hozzáadottérték-adó (héa) alóli mentességet biztosítson azon adóalanyoknak, amelyek éves árbevétele nem haladja meg a 30 000 EUR-t (a továbbiakban: eltérő intézkedés). Az eltérő intézkedés alkalmazását a 2010/688/EU tanácsi végrehajtási határozat (3)2013. december 31-ig, majd a 2013/678/EU tanácsi végrehajtási határozat (4)2016. december 31-ig meghosszabbította, valamint ez utóbbi határozat az éves árbevétel mentességi felső határát 65 000 EUR-ra emelte.
            
         
               (2)
            
            
               Olaszország a Bizottság által 2016. április 5-én iktatott levelében felhatalmazást kért az eltérő intézkedés időbeli hatályának meghosszabbítására.
            
         
               (3)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2016. június 21-én kelt levelében tájékoztatta a többi tagállamot Olaszország kérelméről. A Bizottság 2016. június 22-én kelt levelében értesítette Olaszországot arról, hogy birtokában van a kérelem elbírálásához szükséges valamennyi információnak.
            
         
               (4)
            
            
               A 2006/112/EK irányelv 285. cikke alapján azok a tagállamok, amelyek nem éltek a 67/228/EGK második tanácsi irányelv (5) 14. cikkében megállapított lehetőséggel, adómentességet adhatnak azoknak az adóalanyoknak, amelyek éves árbevétele legfeljebb 5 000 EUR. Az Olaszország esetében az eltérő intézkedés csak annyiban tér el a 285. cikktől, hogy az éves árbevételi felső határ meghaladja az 5 000 EUR-t.
            
         
               (5)
            
            
               Az eltérő intézkedés összhangban áll a „Gondolkozz előbb kicsiben!” - Európai kisvállalkozói intézkedéscsomag: „Small Business Act” című, 2008. június 25-i bizottsági közlemény célkitűzéseivel.
            
         
               (6)
            
            
               Mivel az eltérő intézkedés azt eredményezte, hogy csökkentek a 2006/112/EK irányelv 290. cikkével összhangban álló rendes héaszabályozás alkalmazásának elvetése mellett döntő kisebb vállalkozások héakötelezettségei, indokolt felhatalmazni Olaszországot arra, hogy egy további meghatározott időtartamra folytassa az eltérő intézkedések alkalmazását. Továbbra is lehetővé kell tenni, hogy az adóalanyok az általános héaszabályozást válasszák.
            
         
               (7)
            
            
               Az eltérő intézkedés alkalmazását időben korlátozni kell, annak érdekében, hogy az intézkedés megfelelőségét és hatékonyságát meg lehessen ítélni. Továbbá a 2006/112/EK irányelvnek a kisvállalkozásokra vonatkozó különös szabályozásról szóló 281–294. cikke felülvizsgálat tárgyát képezi. Az eltérő intézkedést ezért hatályvesztésre vonatkozó rendelkezéssel is el kell látni.
            
         
               (8)
            
            
               Az Olaszország által nyújtott információkból kiderül, hogy az eltérő intézkedésnek elhanyagolható hatása lesz a végső fogyasztói szinten beszedett adóbevétel teljes összegére.
            
         
               (9)
            
            
               Az eltérő intézkedés nincs hatással az Unió héaból származó saját forrásaira.
            
         
               (10)
            
            
               A 2013/678/EU végrehajtási határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2013/678/EU határozat 2. cikke helyébe a következő szöveg lép:
   
      „2. cikk
      Ez a határozat a róla szóló értesítés napján lép hatályba.
      E határozatot a 2006/112/EK irányelvnek a kisvállalkozásokra vonatkozó különös szabályozásról szóló 281–294. cikkét módosító irányelv hatálybalépéséig, vagy – ha az a korábbi – 2019. december 31-ig kell alkalmazni.”.
   
   2. cikk
   Ennek a határozatnak az Olasz Köztársaság a címzettje.
   
      Kelt Brüsszelben, 2016. november 8-án.
      
         
            a Tanács részéről
         
         
            az elnök
         
         P. KAŽIMÍR
      
   
   
      (1)  HL L 347., 2006.12.11., 1. o.
   
   
      (2)  A Tanács 2008/737/EK határozata (2008. szeptember 15.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés alkalmazására történő felhatalmazásáról (HL L 249., 2008.9.18., 13. o.)
   
      (3)  A Tanács 2010/688/EU végrehajtási határozata (2010. október 15.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés további alkalmazására történő felhatalmazásáról (HL L 294., 2010.11.12., 12. o.).
   
      (4)  A Tanács 2013/678/EU végrehajtási határozata (2013. november 15.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról (HL L 316., 2013.11.27., 35. o.).
   
      (5)  A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadórendszer struktúrájáról és alkalmazási módjairól (HL 71., 1967.4.14., 1303/67. o.).